Reuniunea Asociației Senatelor din Europa (București, 14-15 iunie 2018)

La invitația președintelui Senatului României, dl Călin Popescu-Tăriceanu, în zilele de 14 și 15 iunie 2018 a avut loc, la București, cea de-a 19-a Reuniune a Asociației Senatelor din Europa, eveniment de diplomație parlamentară la cel mai înalt nivel, organizat sub auspiciile celebrării, de către Senat, a Centenarului Marii Uniri de la 1 Decembrie 1918.

La reuniunea ASE au participat președinți și vicepreședinți ai Camerelor superioare din Austria, Belgia, Bosnia și Herțegovina, Republica Cehă, Elveția, Franța, Italia, Luxemburg, Marea Britanie, Olanda, Polonia, Slovenia și Spania, secretarul general al Consiliului Federal din Germania, precum și președintele Senatului Irlandei, cameră superioară a cărei afiliere în calitate de membru cu drepturi depline al ASE a fost validată cu această ocazie.

Dezbaterile generale au fost consacrate temei ”*Rolul Senatelor într-o Europă confruntată cu provocări la adresa coeziunii economice, sociale și teritoriale*”.

În intervenția sa, dl Călin Popescu-Tăriceanu, președintele Senatului României, a subliniat necesitatea continuării politicii de coeziune a UE, menită să contracareze riscul adâncirii clivajelor sau al apariției unor noi clivaje economice, sociale și teritoriale, ca urmare a tendințelor centrifuge care se manifestă tot mai acut în Europa. Totodată, a arătat că *politica de coeziune reprezintă cea mai solidă și mai vizibilă investiție în corectarea dezechilibrelor regionale și în creșterea bunăstării cetățenilor*, atrăgând atenția că ideea de relegitimare a statelor din Europa Centrală și de Est, care se reflectă uneori în discuțiile privind reformarea politicii de coeziune a Uniunii Europene, conduce către o scădere a credibilității și solidității proiectului european. Președintele Senatului a vorbit și despre eforturile oneste depuse de societatea românească, timp de peste două decenii, pentru aprofundarea integrării europene, ca soluție pentru surmontarea definitivă unor vulnerabilități istorice.

Referindu-se la rolul important al diplomației parlamentare în consolidarea cooperării la nivel european, președintele Senatului a pledat pentru valorificarea, în continuare, a potențialului de cooperare în cadrul Asociației Senatelor din Europa, exprimându-și satisfacția pentru contribuția pe care Camerele Superioare ale Parlamentelor din Europa au avut-o, pe parcursul celor 18 ani de activitate a ASE, la coagularea acestui format de colaborare interparlamentară la cel mai înalt nivel.

Totodată, președintele Senatului s-a referit la eforturile depuse de Parlamentul României pentru reafirmarea statutului său de for reprezentativ suprem al națiunii și de unică autoritate legiuitoare a țării, pe fondul derapajelor îngrijorătoare înregistrate în societatea românească în ceea ce privește apărarea drepturilor și libertăților cetățenilor și respectarea garanțiilor constituționale, în numele obținerii, cu orice preț, în lupta anticorupție. Prin aceste demersuri, Parlamentul României urmărește menținerea coeziunii în societatea românească și asigurarea cadrului necesar pentru guvernarea democratică a țării.

În încheierea discursului său, dl Călin Popescu Tăriceanu, a readus în atenție *semnificația unirii* în conștiința românească, în contextul sărbătoririi, în acest an, a Centenarului Marii Uniri şi a înfăptuirii României Mari în 1918, subliniind nevoia unei angajări unite a cetățenilor într-un nou proiect de țară clădit pe un fundament democratic.

În marja celei de-a 19-a Reuniuni a ASE, dl Călin Popescu-Tăriceanu a avut întâlniri bilaterale cu: dl Gérard Larcher, preşedintele Senatului Republicii Franceze, dl Denis O'Donovan, preşedintele Senatului Irlandei, dna Maria Elisabetta Alberti Casellati, preşedintele Senatului Republicii Italiene, Lord Fowler, preşedintele Camerei Lorzilor a Regatului Unit al Marii Britanii și Irlandei de Nord, dl Stanisław Karczewski, mareșalul Senatului Republicii Polone, dna Ankie Broekers-Knol, preşedintele Primei Camere a Statelor Generale ale Regatului Țărilor de Jos.

Programul reuniunii a inclus și o ceremonie de depunere de coroane de flori la *Arcul de Triumf*, de către șefii delegațiilor participante, în onoarea soldaților români și ai tuturor națiunilor, care și-au sacrificat viața în Primul Război Mondial.